অ্যাসটেরিক্স অ্যান্ড দ্য ফলিং স্কাই
অ্যাসটেরিক্স অ্যান্ড দ্য ফলিং স্কাই (ফরাসি: Le ciel lui tombe sur la tête, "তার মাথায় আকাশ ভেঙে পড়ে") হল আলবেয়ার ইউদেরজো রচিত ও অঙ্কিত অ্যাসটেরিক্স কমিক বই ধারাবাহিকের ৩৩শ খণ্ড। ২০০৫ সালের ১৪ অক্টোবর এই বইটি প্রকাশিত হয়। ইউদেরজো এই বইতেই অ্যাসটেরিক্স ধারাবাহিক শেষ না করার ব্যাপারে দৃঢ়সংকল্প ছিলেন। ফাইনান্সিয়াল টাইমস পত্রিকায় দেওয়া এক সাক্ষাৎকারে তিনি বলেন, "না, না, না, এটিই শেষ নয়। এই বইটির প্রচ্ছদটিতে প্রথম অ্যাসটেরিক্স কমিসের প্রচ্ছদপৃষ্ঠাটির ঠিক উল্টো ছবি দেখা গিয়েছে বলে কোনও কোনও সাংবাদিক এমনটাই মনে করেছিলেন। তা অবশ্য দেখা গিয়েছে। কিন্তু তার মাধ্যমে আমি এটা বলতে চাইনি যে এটিই শেষ বই।"